text: РЕГЛАМЕНТ ЗА ИЗПЪЛНЕНИЕ (ЕС) № 148/2014 НА КОМИСИЯТА
  от 17 февруари 2014 година
  за изменение на Регламент (ЕО) № 1249/2008 по отношение на категории и класове за регистриране на пазарните цени в сектора на говеждото месо, и по отношение на пазарната цена на кланични трупове на свине
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 20, първа алинея, буква т) от него,
  като има предвид, че:
  (1)
  С Регламент (ЕО) № 1249/2008 на Комисията (2) се установяват подробни правила за прилагане на скалите на Общността за класификация на говежди, свински и овчи кланични трупове и за отчитане на цените им, както е предвидено в член 43, буква м) от Регламент (ЕО) № 1234/2007 на Съвета (3). Регламент (ЕО) № 1234/2007 е отменен и заменен с Регламент (ЕС) № 1308/2013 в сила от 1 януари 2014 г.
  (2)
  В съответствие с буква А, раздел II от приложение IV към Регламент (ЕС) № 1308/2013 категориите А, В и Д от скалата на Съюза за класификация на кланичните трупове на едър рогат добитък обхващат съответно кланичните трупове на некастрирани мъжки животни, кастрирани мъжки животни и женски животни на възраст над 12 месеца, но не повече от 24 месеца. Освен това в Регламент (ЕС) № 1308/2013 към посочената класификация беше добавена нова категория Z, която обхваща кланични трупове на животни на възраст над 8 месеца, но не повече от 12 месеца. Поради това е необходимо да се адаптират категориите и класовете, за които да се регистрират пазарните цени на национално и съюзно равнище в сектора на говеждото месо в съответствие с Регламент (ЕО) № 1249/2008.
  (3)
  В скалата на Съюза за класификация на кланични трупове от свине в Регламент (ЕС) № 1308/2013 беше въведен клас S за съдържание на постно месо 60 % или повече от теглото на кланичните трупове, който е задължителен клас, и беше запазен клас E за съдържание на постно месо повече от 55 %, но по-малко от 60 % спрямо теглото на трупа. Следователно е необходимо да се адаптира разпоредбата в Регламент (ЕО) № 1249/2008, въз основа на която се определят пазарните цени на кланични трупове на свине в държавите членки.
  (4)
  Поради това Регламент (ЕО) № 1249/2008 следва да бъде съответно изменен.
  (5)
  Мерките, предвидени в настоящия регламент, са в съответствие със становището на Комитета за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕО) № 1249/2008 се изменя, както следва:
  1)
  Член 14, параграф 1 се заменя със следния текст:
  „1. Регистрирането на пазарните цени на национално и съюзно равнище на базата на скàлата на Съюза за класификация на кланични трупове, посочена в член 10 от Регламент (ЕО) № 1308/2013 на Европейския парламент и на Съвета (4), се извършва всяка седмица и се отнася за следните класове по конформация и степен на залоеност от петте категории, определени в буква А, раздел II от приложение IV към посочения регламент:
  а)
  кланични трупове на животни на възраст над 8 месеца, но не повече от 12 месеца: U2, U3, R2, R3, O2, O3;
  б)
  кланични трупове на некастрирани мъжки животни на възраст над 12 месеца, но не повече от 24 месеца: U2, U3, R2, R3, O2, O3;
  в)
  кланични трупове на некастрирани мъжки животни на възраст над 24 месеца: R3;
  г)
  кланични трупове на кастрирани мъжки животни на възраст над 12 месеца: U2, U3, U4, R3, R4, O3, O4;
  д)
  кланични трупове на женски животни, които са се отелвали: R3, R4, O2, O3, O4, P2, P3;
  е)
  кланични трупове на други женски животни на възраст над 12 месеца: U2, U3, R2, R3, R4, O2, O3, O4.
  2)
  Член 25, параграф 2 се заменя със следния текст:
  „2. Цената, посочена в параграф 1, се определя, като се използват котировки от следните категории:
  а)
  кланични трупове над 60, но не повече от 120 kg: E, S;
  б)
  кланични трупове над 120, но не повече от 180 kg: R“.
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 17 февруари 2014 година.